Vålerenga, Lillestrøm og Strømsgodset mangler hovedsponsor. Nå har Brann forlenget sin avtale med Sparebanken Vest.

BA skrev lørdagavisen at Brann og Sparebanken Vest var i ferd med å bli enige om en ny avtale, og nå bekrefter partene at avtalen er forlenget ut 2018-sesongen.

Den forrige avtalen var verdt 38 millioner over en fireårsperiode, altså 9,5 milloner i året. Den nye avtalen skal være på noenlunde det samme nivået.

– Samarbeidet handler om mye mer enn profilering. Branns bevisste forhold til sin rolle som samfunnsaktør er blitt enda mer viktig for oss. Her vil jeg trekke frem prosjektet «Jobbsjansen» som et godt eksempel. Arbeidet med å utvikle unge spillere, drive fotballskoler, ha familiedager, arrangere turneringer for barn, fotballfritidsordningen og Brann Akademiet er også viktig. Vi ser nytten av at Brann engasjererer på mange plan, sier Jan Erik Kjerpeseth, administrerende direktør i Sparebanken Vest.

I Brann er man naturligvis glad for at avtalen er forlenget. Sparebanken Vest har vært klubbens hovedsponsor siden 2003.

– I Sparebanken Vest har vi en samarbeidspartner som betyr mye for oss. De tilfører oss store økonomiske midler, men er også en viktig samtalepartner for oss. De er dessuten flinke til å aktivere samarbeidet sitt og gi bergenserne en mulighet til å ta del i Brann, sier daglig leder i Brann, Roald Bruun-Hanssen.

Denne avtalen gjør at rødtrøyene har sikret forlengelse med alle sine største sponsorer.